KOMISIJOS SPRENDIMAS
2006 m. gruodžio 18 d.
dėl Latvijos Respublikos prašymo centralizuotam šildymui, gamtinių dujų ir elektros energijos tiekimui namų ūkiams taikyti sumažintą PVM tarifą
(pranešta dokumentu Nr. C(2006) 6592)
(Autentiškas tik tekstas latvių kalba)
(2007/68/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1977 m. gegužės 17 d. Šeštąją Tarybos direktyvą 77/388/EEB dėl valstybių narių apyvartos mokesčių įstatymų derinimo - Bendra pridėtinės vertės mokesčio sistema: vienodas vertinimo pagrindas (1), ypač į jos 12 straipsnio 3 dalies b punktą,
kadangi:
(1)
Pirminiame 2006 m. balandžio 19 d. Komisijai nusiųstame prašyme ir 2006 m. liepos 10 d. užregistruotame oficialiame laiške Latvijos Respublika pranešė Komisijai apie ketinimą centralizuoto šildymo, gamtinių dujų ir elektros energijos tiekimui namų ūkiams taikyti sumažintą PVM tarifą. Latvija namų ūkius apibrėžia kaip visus galutinius vartotojus, su kuriais tiekimo sutartys sudaromos kaip su fiziniais asmenimis.
(2)
Pagal Stojimo sutarties VIII priedą, nukrypstant nuo Direktyvos 77/388/EEB (toliau - Šeštosios PVM direktyvos), 12 straipsnio 3 dalies a punkto Latvijai buvo toliau leista šildymui, tiekiamam namų ūkiams, iki 2004 m. gruodžio 31 d. netaikyti PVM. Tačiau Latvija namų ūkiams tiekiamam centriniam šildymui PVM netaikė ir po šios datos.
(3)
Latvija norėtų sumažintą tarifą (5 %) taikyti centralizuoto šildymo, gamtinių dujų ir elektros energijos tiekimui namų ūkiams, neapimant tiekimo subjektams, užsiimantiems komercine ar kita profesine veikla. Dėl tokio tarifo nebūtų iškraipoma konkurencija ir nepasikeistų elektros energijos, dujų ar šildymo, parduodamų namų ūkiams, vartojimo įpročiai. Iš esmės taip yra dėl to, kad technologiniu požiūriu šie produktai gali vienas kitą pakeisti tik juos naudojant šildymui. Be to, kadangi šis PVM tarifas taikomas tik namų ūkiams, dėl tokio taikymo nebūtų iškraipyta konkurencija juridinių asmenų, kurie turi teisę atskaityti PVM ir kurie tokiu būdu nemoka galutinės PVM sumos, atžvilgiu.
(4)
Be to, PVM taisyklės dėl gamtinių dujų tiekimo vietos, nustatytos Šeštojoje PVM direktyvoje, buvo iš dalies pakeistos Tarybos direktyva Nr. 2003/92/EB (2). Gamtinių dujų tiekimas per skirstomuosius tinklus ir elektros energijos tiekimas galutiniame etape, t. y. iš pardavėjų ir platintojų galutiniam vartotojui, yra apmokestinami ten, kur pirkėjas realiai naudoja bei suvartoja prekes, taip siekiant užtikrinti, kad apmokestinama būtų realaus jų suvartojimo šalyje. Kadangi tiekiant centralizuotą šildymą nėra tarpvalstybinių sandorių ir tiekimas yra vykdomas vietos lygmeniu, nėra pavojaus, kad bus iškraipyta konkurencija, kaip apibrėžta Šeštosios PVM direktyvos 12 straipsnio 3 dalies b punkte.
(5)
Numatytas sumažintas PVM tarifas gamtinių dujų ir elektros energijos tiekimui namų ūkiams pagal Šeštosios PVM direktyvos 12 straipsnio 3 dalies b punktą būtų taikomas tik tiekimui galutiniams vartotojams ir netaikomas tiekimui apmokestinamųjų asmenų reikmėms, susijusioms su jų komercine, profesine ar kita ekonomine veikla, patenkinti.
(6)
Kadangi priemonė yra taikoma tik tiekimui galutiniams vartotojams ir netaikoma tiekimui apmokestinamųjų asmenų reikmėms, susijusioms su jų komercine, profesine ar kita ekonomine veikla, patenkinti, turi būti laikoma, kad konkurencijos iškraipymo pavojaus nėra. Kadangi tokiu būdu Šeštosios direktyvos 12 straipsnio 3 dalies b punkte nustatyta sąlyga yra įgyvendinta, Latvijai turėtų būti leidžiama atitinkamą priemonę pradėti taikyti, kai tik šis Sprendimas bus paskelbtas,
PRIĖMĖ ŠĮ SPRENDIMĄ:
1 straipsnis
Latvija gali taikyti priemonę, apie kurią ji pranešė 2006 m. liepos 10 d. laiške ir kuria siekiama centralizuoto šildymo, gamtinių dujų ir elektros energijos tiekimui namų ūkiams taikyti sumažintą PVM tarifą, neatsižvelgiant į jos gamybos ir tiekimo sąlygas.
2 straipsnis
Šiame sprendime namų ūkiai yra apibrėžiami kaip fiziniai asmenys, kurie yra 1 straipsnyje nurodytų paslaugų, skirtų jų galutiniam vartojimui, gavėjai, taigi, apibrėžimas neapima tiekimo asmenų reikmėms, susijusioms su jų komercine, profesine ar kita ekonomine veikla, patenkinti.
3 straipsnis
Šis sprendimas skirtas Latvijos Respublikai.
Priimta Briuselyje, 2006 m. gruodžio 18 d.